РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/430-21

27. октобар 2021. године

Б е о г р а д

ЗАПИСНИК

27. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 25. ОКТОБРА 2021. ГОДИНЕ

 Седница је почела у 9 часова и 2 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Александра Томић, Ненад Крстић, Весна Стамболић, Снежана Петровић, Наташа Љубишић, Зоран Томић, Снежана Пауновић, Војислав Вујић и Илија Животић.

 Седници су присуствовали заменици чланова Одбора: Гојко Палалић (заменик члана Одбора Драгомира Карића), Бранимир Јовановић (заменик члана Одбора Јасмине Каранац), Адријана Пуповац (заменик члана Одбора Оливере Недељковић) и Младен Бошковић (заменик члана Одбора Ане Белоице).

 Седници нису присуствовали чланови Одбора: Тихомир Петковић, Ивана Поповић и Угљеша Марковић, нити њихови заменици.

 Седници су, на позив председника, испред Министарства финансија присуствовали: Ана Васовић, руководилац у Сектору буџета, Марија Филиповић, виши саветник у Сектору буџета и Душанка Демић, самостални саветник у Сектору буџета; испред Министарства трговине, туризма и телекомуникација: Жикица Несторовић, државни секретар и Јасна Добрисављевић, секретар Министарства; испред Министарства привреде: Милан Љушић, државни секретар и Гордана Мијаиловић, начелник Одељења за финансијске послове; и испред Привредне коморе Србије: Александра Грујић и Бојана Тодоровић, самостални саветници.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама Закона о буџету Републике Србије за 2021. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-1843/21 од 22. октобра 2021. године).

Прва тачка дневног реда **- Разматрање Предлога закона о изменама Закона о буџету Републике Србије за 2021. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација**

Одбор је размотрио Предлог закона о изменама Закона о буџету Републике Србије за 2021. годину у складу са својим делокругом и, на основу члана 173. став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 У уводном излагању Ана Васовић, руководилац у Сектору буџета, истакла је да је ребалансом буџета извршена измена у структури и висини расходне стране и ревизија прихода у 2021. години, који су већи у износу од 9,7%, у односу на износе предвиђене ребалансом буџета из априла месеца. За Министарство туризма, трговине и телекомуникација је додато 240 милиона за дигитализацију туристичке понуде. Урађена је прерасподела и обезбеђена средства за нове лиценце за туристичке агенције. Када је реч о рударству и енергетици, урађена је прерасподела на позицијама сектора енергетике. У разделу Министарства привреде су повећани приходи и измењене су структуре расходне стране.

 Милан Љушић, државни секретар у Министарству привреде, изнео је да је буџет Министарства ребалансом из априла био 104 милијарде динара, а сад ће износити 93,3 милијарде динара. У односу на претходни буџет извршена је уштеда од 7,1 милијарди динара, која ће бити враћена у буџет. Позиција улагања од посебног значаја смањена је за 2 милијарде динара, односно остварена је уштеда реализацијом ковид мера за исплату минималца. Мањи део уштеде остварен је на материјалним трошковима (око 54 милиона динара). Tri милијарде динара је преусмерено на пројекат подршке за набавку електронске фискализације, односно електронских фискалних уређаја. За пројекат фискализације обезбеђено је 6 милијарди динара.

 Јованка Атанацковић, државни секретар у Министарству рударства и енергетике, истакла је да, имајући у виду енергетску кризу, Министарство рударства и енергетике кроз ребаланс показује да наставља са политиком која треба да обезбеди повећање енергетске ефикасности кроз Управу за енергетску ефикасност. За рад Управе је за следећу годину предвиђен буџет од 2 милијарде динара, како би се помогло грађанима да замене столарију и да учине своје домове енергетски ефикасним. Подсетила је да се 40% енергије губи због домова и објеката који нису енергетски ефикасни. У новембру ће почети да се гради гасни интерконектор између Србије и Бугарске, односно Ниш-Димитровград. Средства су део ребаланса, као и средства за обновљиве изворе енергије, биомасу и улагање у даљинско грејање из обновљивих извора енергије. Посебна пажња и посебна средства су одвојена за енергетски угрожене купце. У Србији данас има око 70000 енергетски угрожених купаца. У фази усвајања је нова уредба о енергетски угроженом купцу. Истакла да се цене енергената у Србији неће мењати до краја грејне сезоне.

 Жикица Несторовић, држави секретар у Министарству трговине, туризма и телекомуникација, изнео је да је за дигитализацију туристичке понуде издвојено 240 милиона динара, а за помоћ туристичким агенцијама 50 милиона динара. Субвенције ће се додељивати туристичким агенцијама на име текућих трошкова за обезбеђење гаранције путовања за ову годину, јер су туристичке агенције знатно погођене пандемијом.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-који су критеријуми за доделу помоћи туристичким агенцијама;

- за које намене конкретно је издвојено 240 милиона динара за дигитализацију туристичке понуде;

-шта представља капитални пројекат у Министарству туризма.

 У дискусији је изнето да је било ситуација где су многе агенције злоупотребиле право одлагања путовања 2020. године, где нису обезбедиле одређена заменска путовања. Заменско путовање је слично по дестинацији, времену трајања и тренутку реализације путовања. Било је ситуација да су заменска путовања била два или три пута скупља него што је било закључено. Поједине агенције су очекивале помоћ од државе, а нису хтеле да извршавају своје пореске обавезе. Није питање само облигационог односа и материјалне накнаде, већ да у овом случају постоје и друга кршења закона. Изнето је мишљење да би било пожељно да постоје критеријуми за доделу помоћи туристичким агенцијама, као и да Одбор буде упознат са свим, и да се зна које су то агенције.

 Изнето је да су многи грађани оштећени од стране туристичких агенција, да многима средства нису враћена и нису успели да путују. Изнет је предлог да када се праве критерујуми код давања субвенција, да је неопходно дупло више да се да субвенција агенцијама које доводе туристе у Србију. Министарство треба то да има на уму при прављењу критеријума.

 У одговору на изнета мишљења и постовљена питања, изнето је да ће постојати критеријума за доделу помоћи. До 15. јануара све агенције треба, ако не изврше заменско путовање, да исплате грађанима новац. Министарство ће низом мера помоћи агенцијама како би изашли потрошачима у сусрет, а биће и додатних кредита агенцијама. Изнето је да ће многе агенције бити затворене до 15. јануара (око 200 агенција). Одлагањем одређених рокова ићи ће се у сусрет да се помогне и агенцијама и грађанима. Заменска путовања су до сада реализована око 50% по евиденцијама Министарства. Највећи проблем код агенција, да би узеле помоћ, морају да докажу колико су путовања реализовали, платили итд.

 Када је реч о капиталном пројекту, укупне вредности 635 милиона, изнето је да је пројекат трогодишњи. Ове године је издвојено 127 милиона. Увидело се да је у току године могуће исплатити још неке обавезе, па је са Министарством финансија договорено да се 2021. године добије 240 милиона, а наредне године је предвиђено 254 милиона. У питању је дигитална платформа, туристички асистент, туристички водич, као врста домаћег букинга.

 У дискусији су учествовали: Верољуб Арсић, Ненад Крстић, Војислав Вујић, Ана Васовић, Милан Љушић, Јованка Атанацковић, Жикица Несторовић и Јасна Добрисављевић.

 Одбор је једногласно усвојио Предлог закона о изменама Закона о буџету Републике Србије за 2021. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација у начелу, и предложио Одбору за финансије, републички буџет и контролу трошења јавних средстава да га прихвати.

 За известиоца Одбора на седници Одбора за финансије, републички буџет и контролу трошења јавних средстава одређен је Верољуб Арсић, председник Одбора.

 Седница је закључена у 9 часова и 20 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић